મેં અંદર જઈને ડિશ ટેબલ પર મૂકી અને મૂકતી વખતે સોફા તરફ એક નજર નાખી, ગૌરવર્ણા પરવીનના પતિ અને સહેજ શ્યામળા એના જેઠની વચ્ચે પાતળા પણ કસાયેલા શરીરવાળા એના દિયર બેઠા હતા. ગંગા અને યમુનાની વચ્ચે ગુપ્ત સરસ્વતી પ્રગટ થઈ હતી ! ત્રણેય ભાઈઓએ એકબીજાના હાથ પકડેલા હતા. જાણે ક્યારેય છૂટા જ ન પડવું હોય ! હું ગઈ એટલે કદાચ એમની વાતચીતમાં ખલેલ પડી હશે. આવી પરિસ્થિતિમાં કોઈ અજાણી વ્યક્તિ અચાનક આવી ચડે તો કંઈક અશાંતિ પથરાઈ જ જાય.